शाही काफिले का रूट छोटा किया; पहली बार किंग के क्राउन का इमोजी जारी
Latest news on King Charles and Camilla's royal coronation ब्रिटेन में 6 मई को किंग चार्ल्स और क्वीन कैमिला की ताजपोशी को लेकर तैयारियां तेज हो गई हैं। चार्ल्स और कैमिला बकिंघम पैलेस से एक काले रंग के डायमंड जुबली स्टेट कोच रथ में बैठकर वेस्टमिनस्टर ऐबे पहुंचेंगे।
ब्रिटेन में 6 मई को किंग चार्ल्स और क्वीन कैमिला की ताजपोशी को लेकर तैयारियां तेज हो गई हैं। चार्ल्स और कैमिला बकिंघम पैलेस से एक काले रंग के डायमंड जुबली स्टेट कोच रथ में बैठकर वेस्टमिनस्टर ऐबे पहुंचेंगे। हालांकि, इस दौरान उनका काफिला पिछली बार(एलिजाबेथ की ताजपोशी) की तुलना में छोटा रास्ता अपनाएगा। बकिंघम पैलेस ने बताया कि किंग एक साधारण समारोह चाहते हैं जिसमें मॉडर्न टच हो।
वेस्टमिनस्टर पहुंचने से पहले किंग और क्वीन का काफिला 2 किलोमीटर का सफर तय करेगा। इस दौरान वे एडमायरैलिटी आर्च, ट्राफलगर स्क्वायर, चार्ल्स-1 के स्टैच्यू और संसद होते हुए 11 बजे ताजपोशी के लिए पहुंचेंगे। सेरेमनी के बाद किंग-क्वीन 260 साल पुराने गोल्ड स्टेट कोच चैरियट में बैठकर वापस पैलेस जाएंगे।
सेंट एडवर्ड का ताज पहनेंगे किंग चार्ल्स
ब्रिटेन में 70 साल बाद हो रहे ताजपोशी समारोह के लिए एक खास इमोजी भी जारी किया गया है। ये सोशल मीडिया के दौर में पहली ताजपोशी को दर्शा रहा है। इमोजी में एक क्राउन बना हुआ है जो सेंट एडवर्ड के ताज से प्रेरित है। चार्ल्स को ताजपोशी के वक्त यही ताज पहनाया जाएगा। सेरेमनी के जरिए किंग दिखाना चाहते हैं कि ब्रिटेन में अभी भी राजशाही का महत्व है। हालांकि उन्होंने पूरे कार्यक्रम को 1953 में हुई क्वीन एलिजाबेथ की सेरेमनी से छोटा रखने वाले हैं।
2.2 किलो सोने से बना क्राउन का फ्रेम
कैंटरबरी के आर्चबिशप जस्टिन वेल्बी समारोह आयोजित करेंगे। इस दौरान किंग को सेंट एडवर्ड क्राउन पहनाया जाएगा। इसका फ्रेम 2.2 किलो सोने से बनाया गया है। इसमें नीलम, गार्नेट, पुखराज सहित कई कीमती पत्थर जड़े हुए हैं। इसके अलावा इसमें एक बैंगनी रंग के मखमल के कपड़े की कैप और एर्माइन बैंड लगा हुआ है। 1953 में क्वीन एलिजाबेथ ने भी अपने राज्याभिषेक के दौरान इसी ताज को पहना था। इसके बाद इसे टावर ऑफ लंदन में रख दिया गया था।
सेरेमनी में शामिल होंगे कई रॉयल सिम्बल 
हालांकि, सदियों से इस्तेमाल हो रहे ज्यादातर रॉयल चिह्न इस समारोह का हिस्सा होंगे। इनमें 5 प्रतीकात्मक तलवारें, 2 सेप्टर, सोवरिन रिंग ऑफ सैफायर और रूबी क्रॉस सेट डायमंड शामिल होंगे। ताजपोशी के दौरान कैमिला को क्वीन मैरी का ताज पहनाया जाएगा, जिसे हाल ही में रेनोवेट किया गया है। इस दौरान उनके हाथ में हाथी के दांत से बना विवादित सेप्टर(राजदंड) मौजूद होगा।
दरअसल, ब्रिटेन में हाथी के दांत से बने सामानों के व्यापार पर करीब पूर्ण प्रतिबंध है और सिंहासन के अगले उत्तराधिकारी प्रिंस विलियम जानवरों के अंगों की अवैध तस्करी के खिलाफ अभियान चला चुके हैं।
260 साल पुराने रथ से वापस लौटेंगे किंग-क्वीन
समारोह खत्म होने के बाद वापस लौटते वक्त चार्ल्स को दूसरा इम्पीरियल स्टेट क्राउन पहनाया जाएगा। किंग चार्ल्स और क्वीन कैमिला 260 साल पुराने गोल्ड स्टेट कोच चैरियट में बैठकर पैलेस वापस लौटेंगे। ब्रिटेन में पहले भी ताजपोशी के बाद वापस जाने के लिए इसी रथ का इस्तेमाल किया जाता रहा है जो काफी चर्चा में भी रहा है।
विवादों में रहा है गोल्ड स्टेट कोच चैरियट
एलिजाबेथ ने रथ से वापस जाने की यात्रा को भयानक बताया था। वहीं क्वीन विक्टोरिया ने कहा था कि ये अनुभव परेशान करने वाला था। विलियम 4 ने रथ से वापस लौटने पर कहा था कि उन्हें ऐसा महसूस हुआ जैसे उपर-नीचे होती तेज लहरों के बीच में उन्हें किसी जहाज पर सवार कर दिया गया हो।
सोने का पानी चढ़ा होने की वजह से इस रथ का वजन बहुत ज्यादा होता है। ये बहुत धीमी गति से आगे बढ़ता है जिससे जनता नए किंग-क्वीन को ज्यादा समय तक देख सके।